Fjórar umsagnir bárust um drög að reglugerð um breytingu á reglugerð nr. 650/2006 um framkvæmd verndunar vatnasviðs og lífríkis Þingvallavatns.

1. **Umhverfisnefnd og sveitarstjórn Bláskógabyggðar**

Veita jákvæða umsögn og telja ákvæðin til bóta.

1. **Þór Tómasson efnaverkfræðingur**

Mikilvægt að stjórnvaldsákvæði sem varða almenning byggi á þekkingu. Það sé gert með þessari breytingu og beri að fagna því. Um sé að ræða breytingu frá fyrri ákvörðun um íþyngjandi og kostnaðarsama kröfu um ítarlegri hreinsun á köfnunarefni úr frárennsli frá sumarhúsum, sem byggð var á getgátum um að þetta frárennsli ógnaði tærleika Þingvallavatns. Eins og fram komi sýna vöktunargögn að þetta hafi ekki verið rétt, auk þess sem úttekt ráðuneytisins á uppsprettum köfnunarefnisinnstreymis í vatnið sýni að hlutur frístundahúsa í innstreymi köfnunarefnis sé sáralítill. Gerð er tillaga um að eftirfarandi breytingar verði gerðar á 15. gr.:

Hreinsa skal skólp samkvæmt ákvæðum reglugerðar um fráveitur og skólp ~~og fyrirmælum Heilbrigðnefndar Suðurlands~~. Taka skal mið af ~~nálægð við vatnið og~~ aðstæðum á hverjum stað ~~m.t.t. verndunar vatnasviðs og lífríkis vatnsins~~. Heilbrigðisnefnd Suðurlands skal samþykkja nýjar og endurbættar fráveitur og búnað sem notaður er við meðhöndlun og hreinsun og losun skólps sem beita má á svæðinu, m.a. frá einstökum frístundahúsum og öðrum húsum. Heilbrigðisnefnd Suðurlands birtir á vefsvæði sínu leiðbeiningar um frágang fráveitukerfa og fráveitutækni sem beita má á svæðinu og leiðbeiningar til eiganda frístundahúsa sem þeim ber að fara eftir. ~~Umhverfisstofnun gefur út gátlista um hreinsikröfur, þar sem m.a. fram koma viðmiðunarmörk um losun einstakra efna sem haft geta áhrif á lífríki svæðisins.~~

Um fráveitu frá starfsleyfisskyldum atvinnurekstri fer samkvæmt starfsleyfi og þau skulu taka mið af vernd svæðisins. ~~Gæta skal þess að mengunarefni í skólpi sem Þingvallavatn er talið viðkvæmt fyrir séu hreinsuð ítarlega, svo sem köfnunarefni og saur.~~

~~Þar sem fráveituvatni verður ekki veitt í almenna fráveitu skal afla fyrirmæla og leyfis heilbrigðisnefndar Suðurlands hverju sinni~~.

Viðbrögð:

* Ekki er fallist á að taka út ákvæði um að textinn „og fyrirmælum Heilbrigðisnefndar Suðurlands“ verði tekinn út. Um er að ræða reglugerð setta á sérlögum, þ.e. lögum nr. 85/2005 um verndun Þingvallavatns og vatnasviðs þess og heilbrigðisnefnd er falið sérstakt hlutverk í reglugerðinni, m.a. setja leiðbeiningar í aðgerðaráætlun um frágang fráveturkerfa og fráveitutækni sem beita má að svæðinu og annað sem máli skipti varðandi vatnsverndar. Ljóst er að aðstæður eru mismunandi á því svæði sem reglugerðin gildir um og því mikilvægt að þar til bær stjórnvöld geti gert staðbundnar kröfur inna svæðisins. Eðlilega koma aðrir fagaðilar til að leiðbeina um tæknilegar lausnir og frágang mannvirkja og búnaðar.
* Fallist er á að fyrst og fremst eigi að taka mig af aðstæðum á hverjum stað og því er tilvísun í „nálægð við vatnið“ færð aftar í málsliðnum, þó tilvísunin sé ekki tekin út. Ekki er fallist á að taka út textann „m.t.t. verndunar vatnasviðs og lífríkis vatnsins“.
* Fallist er á að taka út: „Umhverfisstofnun gefur út gátlista um hreinsikröfur, þar sem m.a. fram koma viðmiðunarmörk um losun einstakra efna sem haft geta áhrif á lífríki svæðisins“ Meginreglan í tillögum er tveggja þrepa hreinsun við einstök hús og þannig eru hreinsikröfur byggðar á ákvæðum reglugerðar um fráveitur og skólp. Þar sem þörf er á frekari hreinsun þá verði það gert að kröfu heilbrigðisnefndar. Undir stjórn vatnamála er sett fram vöktunaráætlun fyrir Þingvallavatn og það er farið eftir henni þegar fylgst er með ástandi vatnsins. Sýni vöktunin fram á að neikvæðar breytingar í vatninu hefur stjórn vatnamála tæki til að unnið verði að úrbótum. Það er því réttmætt að ekki er þörf á sérstökum gátlista frá Umhverfisstofnun.
* Gæta skal þess að mengunarefni í skólpi sem Þingvallavatn er talið viðkvæmt fyrir séu hreinsuð ítarlega, svo sem köfnunarefni og saur. Á svæðinu eru ekki eingöngu einstök hús heldur líka starfsleyfisskyldir aðilar, landbúnaður og aðrar athafnir sem geta haft áhrif og því er nauðsynlegt að hafa ákvæði sem kveða á um ítarlegri hreinsum þar sem þörf er á því.
* Ekki er fallist á að taka út málsliðinn „Þar sem fráveituvatni verður ekki veitt í almenna fráveitu skal afla fyrirmæla og leyfis heilbrigðisnefndar Suðurlands hverju sinni“. Nokkur sumarhúsahverfi uppfylla þau skilyrði laga nr. 9/2009 um koma skuli á sameiginlegri fráveitu. Það þarf einnig að hafa í huga að verði einhver uppbygging á svæðinu þarf þessi möguleiki að vera til staðar.

Auk þess eru gerðar athugasemdir við skjöl sem voru sett fram í samráðsgátt til upplýsingar og eru skjöl á vegum Heilbrigðisnefndar Suðurlands.

Viðbrögð: Ráðuneytið mun beina því til heilbrigðisnefndar að skoða þessar athugasemdir og taka tillit til þeirra ef við á.

1. **Þjóðgarðurinn á Þingvöllum**

Á grundvelli laga nr. 47/2004 um Þjóðgarðinn á Þingvöllum og reglugerðar nr. 848/2005 er ljóst að verndun vatnsgæða Þingvallavatns er mikilvægur hluti af grunnhlutverki þjóðgarðsins að standa vörð um náttúru Þingvalla og Þingvallavatns. Þjóðgarðurinn hefur frá árinu 2007 tekið þátt í vöktunarverkefni þar sem vatnsgæði og lífríki Þingvallavatns eru vöktuð. Náttúrufræðistofa Kópavogs fer með framkvæmd verkefnisins. Í því verkefni hafi komið fram skýrar vísbendingar um breytingar í vatninu sem m.a. gefa til kynna aukningu í köfnunarefni með keðjuverkandi áhrif á aðra þætti lífríkisins. Árin 2019 og 2020 mældist þéttleiki tiltekinna dýra, sem nærast á svifþörungum, í svifvist Þingvallavatns með minnsta móti. Auk þess hafa orðið breytingar sem snúa að fiskum, einkum urriða sem hefur fjölgað mikið.

Nauðsynlegt sé að rýna hve mikið af næringarefnum eða óæskilegum efnum skila sér í grunnvatn og þaðan í Þingvallavatn frá fráveitukerfum sumarhúsa eða annarri byggð við vatnið.

Mikil ábyrgð fylgir því að víkja frá ýtrustu kröfum í eldri reglugerð og verða slíkar ákvarðanir að vera byggðar á bestu upplýsingum.

Með kynntri breytingu sé stefnt að því að setja fram skýr viðmið um fráveitumannvirki innan vatnasviðsins og til bóta að koma fram með skýrar leiðbeiningar til að tryggja að óæskileg efni berist ekki í grunnvatnið sem að lokum endar í Þingvallavatni. Settar eru fram tillögur að atriðum varðandi viðmið um fráveitumannvirki.

Viðbrögð

Tekið er undir áhyggjur varðandi breytingar á lífríki í vatninu og mikilvægi þess að byggja breytingarnar á reglugerðinni á bestu mögulegum upplýsingum. Vöktunargögn sýna að ástand Þingvallavatns er mjög gott m.t.t. langflestra mæliþátta þrátt fyrir aukningu í styrk köfnunarefnis og blaðgrænu á vöktunartímabilinu sem ekki er hægt að rekja til fráveitu frá frístundabyggð

Tekið er undir að það er mikilvægt að fylgjast með öllum þessum þáttum og ljóst er að þeir hafi keðjuverkandi áhrif hvor á annan. Frá því að lög um verndun Þingvallavatns og vatnasvið þessi voru sett árið 2005 og reglugerð um sama efni ári síðar, hafa tekið gildi lög nr. 36/2011 um stjórn vatnamála sem tekur með heildstæðum hætti á verndun vatns og vistkerfis. Þannig er komin markvissari umgjörð um verndun og nýtingu vatnsauðlindarinnar og styrk stýring á þessum málaflokki. Gefin hefur verið út vöktunaráætlun og hafin er samræmd vöktun á líffræðilegum, vatnsformfræðilegum og efna- og eðlisfræðilegum gæðaþáttum. Þannig verður fylgst með ástandi vatnsins og lífríki þess til framtíðar. Í lögum um stjórn vatnamála kemur fram að markmið laganna sé að vernda vatn og vistkerfis þess, hindra frekari rýrnun vatnsgæða og bæta ástand vistkerfa vatns og vistkerfa sem háð eru vatni til að tryggja að vatn njóti heildstæðrar verndar, jafnframt að stuðla að sjálfbærri nýtingu vatns sem er byggð á langtímavernd vatnsauðlindarinnar á grundvelli sjálfbærrar þróunar.

Ljóst er að við framkvæmd laga um stjórn vatnamála ber að taka tillit til sérlaga sem hafa verið sett til verndar tilteknum landsvæðum og vatni. Lög um verndun Þingvallavatns og vatnasvið eru þannig sérlög sett vegna sérstöðu vatnsins og við framkvæmd stjórn vatnamála skipar Þingvallavatn og vatnasvið þess ríkan sess. Þannig að síðan lögin um verndun Þingvallavatns og vatnasvið þess voru sett er komin styrkari stoð um vöktun og verndun vatnsins og eru umræddar breytingar á reglugerðinni í takt við það. Aðgerðirnar núna eru til þess gerðar að bæta hreinsun á fráveituvatns á svæðinu. Heilbrigðisnefnd Suðurlands hefur hafið vinnu sem mun tryggja bætt ástand fráveitumála frá einstökum húsum.

Rætt var við þjóðgarðsvörð Einar Ásgeir Sæmundsen á fundi 5. júlí 2021 og honum kynnt viðbrögð ráðuneytisins og að stjórn vatnamála geti gripið inn í eftir þörfum kalli ástand vatnsins á það.

1. **Landvernd**

Vísað er til tveggja greina í Náttúrufræðingnum og sagt að það sem fram komi í samráðsgátt um vöktunargagna um ástand Þingvallavatns sé ekki rétt. Þá fjallar Landvernd um aðferðir við hreinsun.

Óljóst sé hverju sé verið að breyta þegar sagt sé að heimiluð verði tveggja þrepa hreinsun þar sem aðstæður leyfa en samt sem áður sé nefnd ítarleg hreinsun á köfnunarefni og saur. Að bæta við „ þar sem aðstæður leyfa“ skapi óvissu. Ekkert í drögunum upplýsi um hvaða aðstæður það gæti verið og túlka megi það á þann veg að sleppa megi alfarið frá hreinsun ef aðstæður séu erfiðar.

Það sé tímaskekkja að vísa til tveggja- og þriggja þrepa hreinsunar með siturlögn. Mikil óvissa sé um virkni siturlagna. Lítið sé vitað um hreinsigetu siturlagna hér á landi og að öllum líkindum sé virkni þeirra afar lítil á meðan jörð sé freðin eða þakin snjó. Nær sé að vísa til ástands fráveitu (vatnsgæða) eftir hreinsun.

Í Þingvallavatni skiptir mestu máli að hreinsa köfnunarefni þar sem fosfór sé ekki takmarkandi þáttur vaxtar þörunga.

Í Danmörku séu gerðar kröfur um frárennsli eftir aðstæður í viðtaka í fjórum mismunandi flokkum. Ætla má að við þær aðstæður sem séu í Þingvallavatni ætti að vísa til „renseklasse SO“. Búnaður til að hreinsa samkvæmt þessari kröfu sé til á viðráðanlegu verði í mismunandi stærðareiningum.

Gera þarf kröfu um að árlega séu tekin sýni við úrtak eftir hreinsun til að staðfesta að viðkomandi tækni virki.

Veita þarf aðlögunartíma og heimila dagsektir.

Tillaga að 15. gr. reglugerðarinnar:

2 Hugmynd um hljóðan 15. gr: Hreinsa skal skólp sem miðast við að fráveituvatn uppfylli eftirfarandi gildi: BOD minna en X mg/l, COD minna en Y mg/l og NH4 minna en Z mg/l. Notast skal við viðurkenndan búnað sem uppfyllir framangreindar kröfur. Árlega skal taka sýni og fá þau metin gagnvart framangreindum gildum og skal niðurstaða greiningar send til Heilbrigðisnefndar Suðurlands. Uppfylli hreinsunin ekki framgreindar kröfur skal gera fullnægjandi umbætur og taka ný sýni þegar þeim er lokið. Sé sýnum ekki skilað skal Heilbrigðisnefnd Suðurlands taka sýni og fá þau skoðuð á kostnað viðkomandi húseigenda. Um fráveitu frá starfsleyfisskyldum atvinnurekstri fer samkvæmt starfsleyfi og þau skulu taka mið af að hreinsun uppfylli framangreind viðmið. Öllum ber að uppfylla framangreind skilyrði eigi síðar en 1. september 20XX. Frá þeim tíma er heimilt að beita dagssektum sem nema 5.000 kr. fyrir hvern dag umfram gefin frest hjá húseigendum og 25.000 hjá starfsleyfiskyldum atvinnurekstri.

Viðbrögð

Varðandi ábendingar um vöktun er vísað til viðbragða við athugasemdum Þingvallaþjóðgarðs.

Í tillögu að reglugerð er vísað til að um hreinsun fari samkvæmt ákvæðum um fráveitur og skólp og fyrirmælum heilbrigðisnefndar. Ljóst er því að lágmarkskrafan er tveggja þrepa hreinsun, ekki eru tilgreindar tæknilausnir til að ná þeirri hreinsun heldur á sú lausn sem valin er að tryggja að kröfur reglugerðarinnar náist. Hvað varðar ábendingu um að ekkert sé vitað um hreinsigetu siturlagna hér á landi þar sem jörð geti verið freðin þá skal siturlögnum komið fyrir á frostfríu dýpi og hreinsivirki sem byggja á siturlögnum er vel þekkt annars staðar þar sem jörð er freðin og snjór yfir svo sem á öðrum Norðurlöndum og í Kanada. Ekki er gerð krafa um ákveðna tegund hreinsibúnaðar heldur aðeins að hann uppfylli þær kröfur sem gerðar eru. Í drögunum er kveðið á um að heilbrigðisnefnd geri ítarlegri kröfur þar sem tveggja þrepa hreinsun nægir ekki eða henni verði ekki við komið.

Ekki er fallist á tillöguna um um árlega sýnatöku í frárennsli frá sumarhúsum. Sýni vöktun fram á breytingar í vatninu sem bregðast þarf við hafa stjórnvöld verkfæri til að koma því í tiltekinn farveg sem gæti kallað á aukna hreinsun. Heilbrigðisnefnd Suðurlands hefur gefið út leiðbeiningar um hreinsun fráveituvatns frá einstaka húsum og nota á viðurkenndan hreinsibúnað. Sé búnaður í lagi og rétt við haldið á það að tryggja þá hreinsun sem krafa er gerð um.

Að lokum er ábendingum komið á framfæri vegna endurskoðunar á reglugerð um fráveitur og skólp og hafa þær ábendingar verið skoðaðar í sambandi við þá reglugerð.

Rætt var við Auði Önnu Magnúsdóttur framkvæmdastjóra Landverndar og henni kynnt viðbrögð ráðuneytisins.

**Hér má sjá þær breytingar sem drögin tóku eftir yfirferð umsagna:**

1. gr.

15. gr. reglugerðarinnar orðist svo:

Hreinsa skal skólp samkvæmt ákvæðum reglugerðar um fráveitur og skólp og fyrirmælum Heilbrigðnefndar Suðurlands. Taka skal mið af ~~nálægð við vatnið og~~ aðstæðum á hverjum stað m.t.t. verndunar vatnasviðs og lífríkis vatnsins, svo sem landgerð og nálægð við vatnið. Heilbrigðisnefnd Suðurlands skal samþykkja nýjar og endurbættar fráveitur og búnað sem notaður er við meðhöndlun og hreinsun og losun skólps sem beita má á svæðinu, m.a. frá einstökum frístundahúsum og öðrum húsum. Heilbrigðisnefnd Suðurlands birtir á vefsvæði sínu leiðbeiningar um frágang fráveitukerfa og fráveitutækni sem beita má á svæðinu og leiðbeiningar til eiganda frístundahúsa sem þeim ber að fara eftir. ~~Umhverfisstofnun gefur út gátlista um hreinsikröfur, þar sem m.a. fram koma viðmiðunarmörk um losun einstakra efna sem haft geta áhrif á lífríki svæðisins.~~

Um fráveitu frá starfsleyfisskyldum atvinnurekstri fer samkvæmt starfsleyfi. T~~og þau skulu t~~aka skal mið af vernd svæðisins og að þau~~. Gæta skal þess að~~ mengunarefni í skólpi sem Þingvallavatn er talið viðkvæmt fyrir séu hreinsuð ítarlega~~, svo sem köfnunarefni og saur~~.

~~Þar sem fráveituvatni verður ekki veitt í almenna fráveitu skal afla fyrirmæla og leyfis heilbrigðisnefndar Suðurlands hverju sinni.~~

2. gr.

Reglugerð þessi er sett samkvæmt heimild í 1. mgr. 3. gr. og 2. mgr. 4. gr. laga nr. 85/2005, um verndun Þingvallavatns og vatnasviðs þess og með stoð í 11. tölul. 5. gr. laga nr. 7/1998, um hollustuhætti og mengunarvarnir til þess að öðlast þegar gildi.

Jafnframt ræddi ráðuneytið við Hilmar Malmquist hjá Náttúruminjasafni þann 12. júlí 2021 og Eydísi Salóme Eiríksdóttir Hafró 7. júlí 2021 og kynnti þeim niðurstöður ráðuneytisins.